Duiker Julia Vincent op medalje-jag | Netwerk24
Duiker Julia Vincent op medalje-jag
Deur Marizanne Kok 12 Julie 2019 21:00
Die Suid-Afrikaner Julia Vincent droom daarvan om Saterdag 'n medalje by die Wêreldswemkampioenskap in Suid-Korea te verower. Foto: Getty Images
Die duiker Julia Vincent sal Saterdag jag maak op Suid-Afrika se eerste medalje van swem se Wêreldkampioenskap, wanneer sy in Gwangju, Suid-Korea, op die 1 m-duikplank stelling inneem.
Die 24-jarige Vincent het in Vrydag se kwalifiseringsronde die vierde beste puntetotaal (241,35) behaal. Die dag is totaal oorheers deur twee Chinese, Yiwen Chen (287,95) en Yani Chang (257,65). Die enigste ander duiker wat op die dag beter as Vincent gevaar het, is die Rus Kristina Ilinykh (245,50).
Vincent, 'n biologie-student aan die Universiteit van South Carolina, het by verlede jaar se Statebondspele 'n hartverskeurende vierde plek in hierdie einste item behaal, en sal hoop sy loop nie nóg 'n podium so rakelings mis nie.
Ná Saterdag se kompetisie sal die gebore Johannesburger en haar landgenoot Micaela Bouter hul visier stel op die 3 m-duikplank, met 'n top-12-plek in die kompetisie wat hul plekke by aanstaande jaar se Olimpiese Spele in Tokio sal verseker.
* Twee Suid-Afrikaanse broers sal Saterdag by die Yeosu-oseaanpark met groot drome in die water spring vir die 5 km-oopwaterkompetisie.
Die KwaZulu-Natallers Michael en Chris McGlynn sal die land verteenwoordig nadat hulle vroeër vanjaar onderskeidelik goud en brons by die SA kampioenskap verower het.